EH Bildu talde parlamentarioari atxikitako foru parlamentari Maiorga Ramírez Erro jaunak 10-22/PES-00342 galdera idatzia egin du ***Legingo gazteluari buruz***. Hau da Nafarroako Gobernuko Kultura eta Kiroleko kontseilariak horretaz ematen dion informazioa:

Izagaondoan dagoen Legingo gazteluaren eremu arkeologikoa Kultur Intereseko Ondare (KIO) izendatzeko eskaerari dagokionez, eskaeraren erantzunean azalduko da nola legeria indardunak dagoeneko aurreikusten duen gaztelu guztiak babestea. Zehazki, Nafarroako Kultur Ondareari buruzko 14/2005 Foru Legearen lehen xedapen gehigarriak honako hau dio:

*“1. Interes kulturaleko ondasun deklarazioa duten Nafarroako kultur ondareko ondasunek kalifikazio hori izaten jarraituko dute eta halaxe inskribatuko dira Nafarroako Kultur Ondareko Ondasunen Erregistroan.*

*2. Espainiako ondare historikoko ondasun higigarrien inbentario orokorrean inskribaturiko Nafarroako kultur ondareko ondasunak zuzenean sartuko dira ondasun inbentariatuen sailean eta halakotzat inskribatuko Nafarroako Kultur Ondareko Ondasunen Erregistroan.”*

Era berean, Espainiako Ondare Historikoari buruzko 16/1985 Legearen bigarren xedapen gehigarriak hau dio:

*“1949ko apirilaren 22ko Dekretuan eta 571/1963 eta 449/1973 dekretuetan jasotako ondasunak ere kultur intereseko ondasuntzat jotzen dira eta lege honetan ezarritako araubidea dute”.*

Eta Espainiako Gazteluen Babesari buruzko 1949ko apirilaren 22ko Dekretuak(1949ko 125. BOE, maiatzaren 5ekoa) 1. artikuluan xedatzen duenez, *“Espainiako gaztelu guztiak, aurriak izan edo ez, Estatuaren babespean egonen dira eta hark eragotzi eginen du izaera aldatzen dien edo erortzeko arriskuan jartzen dituen edozein esku-hartze”*.

Jarduteko aurreikuspenei dagokienez, esku-hartze arkeologiko bat urteko Arkeologia Planean jaso ahal izateko, aztarnategiaren titularrek edo udalak indusketa, zundaketa eta prospekzioa egiteko proposamena eta/edo proiektua aurkeztu beharko dute aurreko urteko abenduaren 31 baino lehen. Proposamen horrek urriaren 3ko 218/1986 Foru Dekretuaren 4. artikuluan ezarritako baldintzak bete beharko ditu. Dekretu horrek indusketa eta prospekzio arkeologikoetarako lizentziak arautzen ditu *(1986ko 126. NAO, urriaren 13koa*).

Orain arte ez da proposamenik jaso Izagaondoan dagoen Legingo gazteluaren aurrietan eta ingurunean esku hartzeko.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko abenduaren 14an

Kultura eta Kiroleko kontseilaria: Rebeca Esnaola Bermejo